भारत के युवा दुनिया में परचम फहरा रहे हैं, आज हमें गर्व होता है- प्रधानमंत्री नरेंद्र मोदी
प्रधानमंत्री नरेंद्र मोदी ने वीडियो कॉन्फ्रेंसिंग के जरिए ब्लॉकचैन प्रौद्योगिकी के उपयोग के जरिये वर्ष 2021 और 2022 के प्रधानमंत्री राष्ट्रीय बाल पुरस्कार विजेताओं को डिजिटल प्रमाणपत्र प्रदान किए।
प्रधानमंत्री नरेंद्र मोदी ने वीडियो कॉन्फ्रेंसिंग के जरिए प्रधानमंत्री राष्ट्रीय बाल पुरस्कार विजेताओं के साथ बातचीत कर रहे हैं। इस दौरान प्रधानमंत्री नरेंद्र मोदी ने वीडियो कॉन्फ्रेंसिंग के जरिए ब्लॉकचैन प्रौद्योगिकी के उपयोग के जरिये वर्ष 2021 और 2022 के प्रधानमंत्री राष्ट्रीय बाल पुरस्कार विजेताओं को डिजिटल प्रमाणपत्र प्रदान किए। प्रधानमंत्री नरेंद्र मोदी वीडियो कॉन्फ्रेंसिंग के जरिए पीएमआरबीपी के प्रत्येक पुरस्कार विजेता को 1 लाख रुपये उनके खाते में डिजिटली ट्रांसफर भी किया।इस दौरान उन्होंने कहा, 'आज राष्ट्रीय बालिका दिवस पर मैं सभी बेटियों को बधाई देता हूं और आपके साथ मैं आपके माता-पिता और शिक्षकों को बधाई देता हूं क्योंकि आज आप जिस मुकाम पर पहुंचे हैं उसके पीछे उनका बड़ा योगदान है इसलिए आपकी हर सफलता आपके अपनों की सफलता है। मैं पिछले साल दीवाली पर जम्मू-कश्मीर के नौशेरा में गया था। वहां मेरी मुलाकात बलदेव सिंह और बसंत सिंह नाम के ऐसे वीरों से हुई जिन्होंने आज़ादी के बाद हुए युद्ध में बाल सैनिक की भूमिका निभाई थी। उन्होंने अपने जीवन की परवाह न करते हुए उतनी कम उम्र में अपनी सेना की मदद की थी।'पीएम मोदी ने कहा, 'हमारी आज़ादी के 75 साल इसलिए महत्वपूर्ण है क्योंकि आज हमारे सामने अपने अतीत पर गर्व करने और उससे ऊर्जा लेने का समय है।ये समय वर्तमान के संकल्पों को पूरा करने का है, ये समय भविष्य के लिए नए सपने देखने का है, नए लक्ष्य निर्धारित करके उन पर बढ़ने का है। आज हमें गर्व होता है कि दुनिया की तमाम बड़ी कंपनियों के CEO युवा भारतीय हैं, भारत के युवा स्टार्ट अप की दुनिया में अपना परचम फहरा रहे हैं और भारत के युवा नए-नए इनोवेशन कर रहे हैं, देश को आगे बढ़ा रहे हैं।'प्रधानमंत्री नरेंद्र मोदी ने कहा, 'भारत के बच्चों ने अभी वैक्सीनेशन प्रोग्राम में भी अपनी आधुनिक और वैज्ञानिक सोच का परिचय दिया है। 3 जनवरी के बाद से सिर्फ 20 दिनों में ही चार करोड़ से ज्यादा बच्चों ने कोरोना वैक्सीन लगवाई है।'